Chelseas-kaptajnen har nu overhalet Morten Wieghorst i bookmakernes kapløb om at indtage trænersædet i Brøndby.

Videoen øverst i artiklen er fra et interview, som TV 2 SPORT lavede med John Terry og Jan Bech Andersen i London i 2014. Her blev begge parter spurgt om, om Terry havde en fremtid i Brøndby.

Det kunne lyde som en tidlig aprilsnar, men rygtet om, at Chelsea-ikonet John Terry kan overtage jobbet som manager i Brøndby til sommer, virker ikke helt usandsynligt for alle.

I hvert fald ikke for de danske bookmakere, der nu har Terry som favorit til posten. Den engelske fodboldspiller har dermed vippet Morten Wieghorst af pinden som det oplagte valg til Vestegnen.

Det sker efter, at den engelske avis The Mirror i går aftes koblede John Terry sammen med Brøndby. Flere medier harr mandag morgen citeret historien, og nu er oddsene på Chelsea-kaptajnen som Brøndby-træner styrtdykket.

Danske Spil gav sidste uge odds 40 på John Terry, men er nu nede på odds 3,75, hvis den engelske forsvarskæmpe indtager trænersædet i Brøndby til sommer. Bookmakeren Bet25 er helt nede i odds 3.

Det er ikke første gang, Terry og Brøndby er blevet matchet. Tilbage i efteråret 2014 lavede TV 2 SPORT et interview med både John Terry og Jan Bech Andersen, hvor de begge blev spurgt om Brøndby var med i Terrys fremtidsplaner.

- Det kunne godt være - en dag, sagde John Terry til TV 2 SPORT dengang med et grin, mens Jan Bech Andersen følger op på spørgsmålet.

- Det ville være en drøm, der gik i opfyldelse. John har en masse år i sig endnu, og jeg mener faktisk, at han bliver bedre og bedre. John kan fortsætte i mange, mange år endnu, men jeg ville elske at se ham i Brøndby, fortalte Brøndbys pengemand dengang.